**Περίληψη**

**Λογοτεχνίες της μετοικεσίας και της Διασποράς**

Στην εισήγηση αυτή θα αναφερθούμε στη σύγχρονη πεζογραφία της ελληνικής διασποράς, τα κύρια χαρακτηριστικά, τη θεματολογία και τις προοπτικές της στην εποχή της επικράτησης του παγκόσμιου και της ρευστότητας των συνόρων.

Με ποικίλους αφηγηματικούς στόχους και διαφορετικά εκφραστικά μέσα, τα βιώματα της μετοικεσίας αναγνωρίζονται σε μεγάλο τμήμα της λογοτεχνικής παραγωγής των ελληνικής καταγωγής συγγραφέων της Διασποράς. Διατρέχοντας κομβικά έργα της διασπορικής λογοτεχνικής παραγωγής, θα εξετάσουμε το θέμα του εκπατρισμού το οποίο συνιστά κύριο άξονα ανάπτυξης της δράσης και αφορμή για τη θεμελίωση ενός προβληματισμού πάνω σε ζητήματα που αφορούν την ετερότητα, την ‘ξενότητα’, την αναζήτηση της ταυτότητας καθώς και νέων σημείων αναφοράς, τον επιπολιτισμό και τη διαπολιτισμικότητα.

Ωστόσο, η λογοτεχνία της μετανάστευσης και της Διασποράς δεν είναι, λόγω της θεματικής της, απομονωμένη αλλά μετέχει των γενικότερων προβληματισμών, ρευμάτων και τάσεων του λογοτεχνικού κανόνα. Η αναζήτηση της σχέσης ανάμεσα στο άτομο, την κοινωνία και τις ιστορικές συγκυρίες συγκεντρώνουν συχνά το ενδιαφέρον της αφήγησης και καταδεικνύουν τις ιδεολογικές θέσεις του κειμένου. Στο πλαίσιο αυτό, η λογοτεχνία της μετανάστευσης και της διασποράς δεν εστιάζει αποκλειστικά στον ρεαλιστικό λόγο που αναλύει προσωπικά βιώματα αλλά υπερβαίνει την αναπαράσταση της μεταναστευτικής εμπειρίας και, μέσα από έναν ιστορικό λόγο, στρέφεται προς την Ιστορία και τα ιστορικά γεγονότα τα οποία παρουσιάζονται μέσα από ποικίλες οπτικές.

**Bιογραφικό**

Η Βασιλική Λαλαγιάννη είναι καθηγήτρια στην Ευρωπαϊκή Λογοτεχνία και τον Πολιτισμό στο Πανεπιστήμιο Πελοποννήσου. Εχει σπουδάσει στο ΑΠΘ και στη Γαλλία ( université de Μetz και Paris 8) και έχει διδάξει στα Πανεπιστήμια Θεσσαλίας, Αθηνών, Paris IV-Sorbonne, Autonoma de Madrid και στο University of Ankara. Έχει μετάσχει σε διεθνή συνέδρια και δημοσιεύσει σε διεθνή περιοδικά μελέτες για τις λογοτεχνίες της Διασποράς και της μετανάστευσης, τη γυναικεία γραφή, την ταξιδιωτική λογοτεχνία και τη Γαλλοφωνία (*French Forum, Interliterraria, Women in French, Dalhousie French Studies, Neohelicon,* κ.ά). Μονογραφίες και επιμέλειες (επιλογή):V. Lalagianni & J.-M. Moura (eds), *L’espace méditerranéen : écriture de l’exil, migrance et discours postcolonial,* (Rodopi, 2014). Bασιλική Λαλαγιάννη, *Οδοιπορικά γυναικών στην Ανατολή* (Ροές, 2007). V. Lalagianni (éd.), *Femmes écrivains en Méditerranée* (Publisud, 2006b). Μ. Βέικου & Β. Λαλαγιάννη, *Μετανάστευση.* *Κοινωνικές και πολιτισμικές εκφάνσεις,* Πρόγραμμα Κάλλιπος, 2016. Εχει λάβει Award από την καναδική κυβέρνηση για το έργο της στις Γαλλόφωνες Σπουδές. Βιβλίο της για τη γυναικεία μεταναστευτική γραφή βρίσκεται υπό έκδοση στον Peter Lαng (2016).